SA’ners wat na buiteland reis, gemaanArgieffoto (Foto: gustavmelin0, Pixabay) Die departement van internasionale betrekkinge en samewerking het Dinsdag ŉ veldtog van stapel gestuur wat Suid-Afrikaners wat na die buiteland reis, aanmoedig om hulle deeglik te vergewis van die moets en moenies van die lande waarheen hulle reis. Dit volg ná die onlangse voorval waarin 51 jong Suid-Afrikaanse onderwysers in China gestrand was. Die departement het gesê 49 van die 51 Suid-Afrikaners wat in Tsjangtsjoen in China gestrand was nadat hul paspoorte weens foutiewe visums deur die polisie afgeneem is, is terug in hul tuisland. Die ander twee Suid-Afrikaners is egter steeds in aanhouding. Reginah Mhaule, adjunkminister van internasionale betrekkinge en samewerking, meen die voorval kon voorkom word indien die nodige inligting beskikbaar was. “Ons moedig dus mense aan om hulle behoorlik te verwittig van regulasies in die land wat hulle besoek.” Chris Chetty, waarnemende hoof van die departement se afdeling vir konsulêre dienste, het ook bekend gemaak dat 824 Suid-Afrikaners tans in buitelandse tronke is. Volgens Chetty was daar die afgelope drie jaar ŉ afname in die aantal Suid-Afrikaners in oorsese tronke. “Drie jaar gelede was daar omtrent 1 000 Suid-Afrikaners in oorsese tronke.” Mhaule het bygevoeg daar is meer as 100 Suid-Afrikaners in die buiteland wat verhoorafwagtend is. Juis daarom het die departement die “Reis slim”-veldtog van stapel gestuur. Die doel van die veldtog is om Suid-Afrikaners te verwittig van die konsulêre dienste wat die departement aan Suid-Afrikaners hier en in die buiteland bied. “Dit is die waarheid dat talle Suid-Afrikaners gestrand is in die buiteland en in hierdie omstandighede soek hulle ons hulp sonder vooraf kennis van watter dienste ons kan voorsien.” Mhaule het gesê Suid-Afrikaners wat oorsee reis, moet die tersaaklike reëlings met die departement tref sodat hulle bystand kan kry indien nodig. “Voor Suid-Afrikaners per vliegtuig vertrek, moet hulle tyd maak om meer vas te stel oor die politieke, kulturele en ekonomiese omstandighede in die land waarheen hulle reis. Wanneer Suid-Afrikaners oorsee reis, moet hulle ook onthou dat die betrokke land se reëls en wette ook op hulle van toepassing is.” Mhaule het Suid-Afrikaners aangemoedig om die kontakbesonderhede van hul naaste Suid-Afrikaanse konsulaat of ambassade byderhand te hou en die kontakbesonderhede van hul naasbestaandes ook te alle tye by hulle te hê. Suid-Afrikaners wat oorsee reis, word aangeraai om vooraf op die departement se webwerf te registreer sodat die departement weet watter Suid-Afrikaners in watter lande is, indien daar byvoorbeeld ŉ natuurramp plaasvind. Vir meer inligting besoek die departement se webwerf by www.dirco.gov.za.